08/07/2020 | Administración LocalMunicipal
Cambre
Regulamento para a asignación do complemento de produtividade do persoal do Concello de Cambre

O Pleno municipal, en sesión ordinaria de data 27 de febreiro de 2020, aprobou, con carácter inicial, o Regulamento para a asignación do complemento de produtividade do persoal do Concello de Cambre. Exposto ao público durante trinta días, non se presentou ningunha reclamación ou suxestión, polo que, de conformidade co establecido no art.49 c) da Lei 7/1985, do 2 de abril, reguladora das bases do réxime local, enténdese definitivamente aprobado. A teor do previsto no artigo 70.2 da Lei 7/1985 e artigo 196.2 do Real decreto 2568/1986, do 28 de novembro, publícase integramente o citado texto normativo, que entrará en vigor ao día seguinte ao da súa inserción no Boletín Oficial da Provincia e unha vez transcorra o prazo previsto no artigo 65.2 da Lei 7/1985. Por tratarse dunha disposición administrativa de carácter xeral, non procede recurso en vía administrativa, se ben poderá impugnarse directamente ante a xurisdición contencioso-administrativa. O prazo para interpoñer o recurso contencioso-administrativo é de dous meses contados desde o día seguinte ao da publicación desta disposición no Boletín Oficial da Provincia, e deberá presentarse ante a Sala do Contencioso Administrativo do Tribunal Superior de Xustiza de Galicia, isto de conformidade co previsto no artigo 10.1. b) da Lei 29/1998, reguladora da xurisdición contencioso-administrativa. O artigo 24 do Texto refundido da Lei do estatuto básico do empregado público, aprobado polo Real Decreto Lexislativo 5/2015, establece que a contía e estrutura das retribucións complementarias dos funcionarios se establecerán polas correspondentes leis de cada Administración Pública atendendo, entre outros factores, ao “grao de interese, iniciativa ou esforzo con que o funcionario desempeña o seu traballo e o rendemento ou resultados obtidos”, tal e como se establece no apartado c) do mesmo. Pola súa parte a Disposición Transitoria Décima da Lei 2/2015 do emprego público de Galicia determina que entrementres non se resolva regulamentariamente o procedemento de avaliación do desempeño o complemento retributivo de desempeño previsto nesta Lei substituirase por un complemento de produtividade que retribuirá o especial rendemento, a actividade extraordinaria, o interese ou a iniciativa con que o persoal funcionario desempeñe o seu traballo, así como que a asignación deste complemento se realizará conforme a criterios obxectivos establecidos regulamentariamente. Por outro lado, o Real Decreto 861/1986 polo que se establece o réxime das retribucións dos funcionarios de Administración Local se refire a este complemento de produtividade no seu artigo 5º para sinalar, ademais de que retribuirá os factores antes sinalados, que a súa apreciación deberá realizarse en función de circunstancias obxectivas relacionadas directamente co desempeño do posto de traballo e obxectivos asignados a este, e que en ningún caso as súas contías durante un período de tempo orixinarán ningún tipo de dereito individual respecto das valoracións ou apreciacións correspondentes a períodos sucesivos. En moitas ocasións os empregados públicos non só cumpren coas funcións asignadas ao seu correspondente posto e coas obrigacións que lles incumben no exercicio do seu traballo, senón que, ademais, mostran unha especial implicación e unha actividade que vai mais alá do normalmente esixible, en cantidade e calidade, contribuíndo á mellora da eficiencia e eficacia dos servizos públicos que prestan as Administracións Públicas e en especial a local, tan próxima ao cidadán. Por iso, como factor impulsor da motivación do empregado público e do obxectivo de mellora permanente da actuación pública, o lexislador preveu a posibilidade de instaurar un complemente retributivo ligado ao desempeño do posto de traballo. Mediante o presente Regulamento regúlase a concesión e percepción do complemento de produtividade do persoal do Concello de Cambre e por iso a valoración do especial rendemento, a actividade extraordinaria e o interese ou a iniciativa coa que os funcionarios deste Concello desempeñan as súas funcións, no marco establecido pola normativa sobre función pública e segundo as previsións que o orzamento municipal dispoña sobre este concepto, para incentivar unha maior e mellor calidade na prestación do servizo e motivar a aqueles empregados públicos cuxa actitude no desempeño do seu traballo sexa mais favorable e de maior implicación. Artigo 1.- O complemento de produtividade está destinado a retribuír o especial rendemento, a actividade extraordinaria o interese ou a iniciativa do persoal ao servizo do Concello de Cambre. Concíbese como un elemento retributivo motivador e de incentivo do persoal cuxa actitude e esforzo no desempeño do seu posto de traballo vai mais alá do esixible. A asignación do complemento de produtividade responderá aos principios de transparencia, imparcialidade, obxectividade e non discriminación. En ningún caso a percepción deste complemento implicará dereito ningún ao seu mantemento. Artigo 2.- O presente Regulamento será de aplicación ao persoal do Concello de Cambre que ostente a condición de funcionario de carreira así como tamén ao funcionario interino que ocupe praza do cadro de persoal ou que fose nomeado para a execución de programas de carácter temporal e de duración determinada, así como aos contratados laborais fixos ou contratados laborais temporais que ocupen praza do cadro de persoal interinamente ou que o sexan por obra ou servizo determinado. Quedan excluídos do ámbito de aplicación deste Regulamento os empregados públicos adscritos a programas de formación e emprego subvencionados por outras Administracións Públicas ou derivados de convenios específicos con estas, así como os funcionarios interinos por acumulación de tarefas ou contratados laborais temporais por esta mesma causa e o persoal eventual. Artigo 3.- A asignación do complemento de produtividade esixe necesariamente a presenza no posto de traballo, pois non doutro xeito se poderá verificar o esforzo persoal e o especial desempeño deste, supoñendo, pois, a ausencia do traballo a ausencia de avaliación e por tanto a ausencia de aboamento do complemento de produtividade na parte proporcional ao período no que se tivera producido a ausencia. Este complemento non se recibirá pois nos casos nos que non se realice a xornada laboral completa, detraéndose a parte proporcional correspondente da xornada non realizada por calquera causa, incluíndo as ausencias por incapacidade temporal por enfermidade común ou por accidente ou enfermidade laboral, ou por enfermidade sen baixa médica. A estes efectos os días de vacacións e os días de permisos retribuídos relacionados no artigo 48 do Texto refundido da Lei do estatuto básico do empregado público aprobado por Real Decreto Lexislativo 5/2015, ou norma que o substitúa ou desenvolva, serán considerados días traballados ao igual que os días de asistencia a cursos de formación relacionados co posto de traballo. A detracción da parte proporcional do complemento de produtividade por xornada non realizada realizarase en cómputo mensual tomando 22 días hábiles de traballo mensuais, independentemente do mes de que se trate, ou no seu caso a fracción-hora correspondente ao horario de traballo. Artigo 4.- A valoración do rendemento do persoal de cada unidade administrativa realizarase de forma trimestral polo xefe da área, do servizo ou do departamento correspondente, co visto e prace do concelleiro delegado deste, e en función dos criterios que se determinan no Capítulo seguinte deste Regulamento. No suposto de non existir xefatura de área, de servizo ou de sección nun departamento, a valoración realizarase por esta orde: - Quen ostente un posto de xefatura no departamento. - Quen posúa relación inmediata de xerarquía co avaliado. - Quen ostente a clasificación profesional máis elevada do departamento de que se trate. No suposto de non existir ningún dos anteriores a valoración será realizada pola Concellería delegada correspondente, e no seu defecto pola Alcaldía. A avaliación do complemento de produtividade dos funcionarios con habilitación de carácter nacional e dos xefes de área, servizo ou departamento será realizada pola Concellería delegada correspondente e no seu defecto pola Alcaldía. Corresponde á Concellería delegada en materia de persoal a concesión do complemento de produtividade aos empregados públicos do Concello de Cambre, se tal Concellería delegada non existira tal competencia corresponderalle á Alcaldía. Artigo 5.- A valoración do rendemento do persoal expresará de forma individualizada a cualificación obtida na ficha cualificadora que figura no Anexo I deste Regulamento e indicará expresamente as circunstancias que se tiveron en conta en cada caso para o que se achegarán as fichas explicativas dos criterios que figuran no Anexo II deste Regulamento. As valoracións efectuadas co visto e prace do concelleiro/a delegado/a correspondente remitiranse polas xefaturas de área, servizo ou departamento á unidade de Réxime Interior antes do día 10 dos meses de xaneiro, abril, xullo e outubro para que nas nóminas dos ditos meses se aboe, se procede, o complemento de produtividade correspondente ao trimestre anterior valorado. Os trimestres pois a valorar son os seguintes: de xaneiro a marzo, de abril a xuño, de xullo a setembro e de outubro a decembro. Recibidas as fichas cualificadoras na unidade de Réxime Interior por esta se procederá a detraer do complemento de produtividade asignado a parte proporcional correspondente polas xornadas non realizadas, se procedera, de conformidade co artigo 3 deste Regulamento. Artigo 6.- A valoración de cada empregado público nos distintos apartados contidos na ficha cualificadora, que se corresponden cos criterios de valoración recollidos no artigo seguinte, será nos termos de “Aceptable” ou “Non aceptable”. Aqueles apartados desta ficha cualificados como “Non aceptable” ou sen un “Aceptable” non darán dereito á percepción do complemento de produtividade na porcentaxe correspondente determinada para cada un dos criterios de valoración no artigo seguinte. Artigo 7.- Os criterios ordinarios para a valoración do rendemento e desempeño do posto de traballo que determinarán a asignación do complemento de produtividade son os seguintes: 1º.- Grao de resolución de tarefas e servizos: Céntrase na actitude cara ao traballo, unha actitude activa e dinámica cara ao traballo indica un interese e unha boa disposición do persoal municipal cara á súa profesión.2º.- Trato coa cidadanía: Céntrase nas actividades que requiren comunicación externa coa cidadanía. Valórase o captar, percibir e tramitar as solicitudes da cidadanía con orientación a prestar un servizo de calidade. A imparcialidade, equidade, educación, cordialidade e respecto cara á cidadanía son valores a ter en conta.3º.- Responsabilidade: Céntrase na disposición para aceptar os deberes e as obrigacións do posto de traballo. Neste criterio avalíase se o empregado público acepta e asume plenamente as responsabilidades que lle corresponden.4º.- Traballo en equipo: Céntrase na actitude para traballar cos demais e en equipo. No Anexo II deste Regulamento relaciónanse as fichas explicativas destes criterios, os puntos a observar para cada un deles e os motivos para unha avaliación aceptable ou non aceptable. A cada un destes catro criterios corresponderalle o 25% do importe trimestral do complemento de produtividade recollido no Anexo III deste Regulamento polo que a cualificación de “aceptable” en cada un deles implicará a asignación do 100% do seu importe, que se reducirá proporcionalmente nos supostos de ausencia do posto de traballo aos que se refire o artigo 3 do presente Regulamento. Marcar un só suposto de “non aceptable” das fichas explicativas dos catro criterios recollidos no Anexo II deste Regulamento provocará que na ficha cualificadora se valore como “non aceptable” o criterio de valoración correspondente e se detraia do complemento de produtividade trimestral o 25% que a este criterio lle corresponde. O mesmo ocorrerá se nas fichas explicativas dos criterios deste Anexo II non figura marcado ningún suposto de “aceptable” o cal provocará que na ficha cualificadora tampouco figure marcado con un “aceptable” o criterio correspondente. Marcar un so suposto de “aceptable” das fichas explicativas dos criterios recollidos no Anexo II deste Regulamento, sen que estea marcado ningún “non aceptable”, será suficiente para que na ficha cualificadora se valore como aceptable o criterio de valoración correspondente e se lle aplique a porcentaxe do 25% do complemento de produtividade trimestral que lle corresponde. Artigo 8.- O remanente do complemento de produtividade polas reducións que se poidan producir nel con arranxo aos criterios que se contemplan no artigo precedente ou polas ausencias do posto de traballo distribuirase de maneira xustificada pola Xunta de Goberno local, na valoración correspondente ao último trimestre do ano, entre os empregados públicos municipais que non houbesen recibido unha cualificación de “non aceptable” por algún dos ditos criterios ao longo do ano natural e que asumisen tarefas extraordinarias que teñan carácter sobrevido dentro da xornada de traballo ou que tivesen unha actividade extraordinaria por ausencia de persoal do seu departamento, xa sexa por absentismo ou por existencia de vacantes non cubertas interinamente. Artigo 9.- Outros criterios de asignación do complemento de produtividade: a) Por tarefas de posto superior. Os empregados públicos municipais que realicen substitucións de persoal que exerza funcións de superior categoría percibirán como complemento de produtividade a diferenza entre os complementos de destino e específico do posto que ocupan e os do posto substituído. Nestes casos o aboamento será mensual. b) Por actividade extraordinaria. O complemento de produtividade retribuiría os supostos nos que o empregado público circunstancialmente realiza traballos que sen ser dunha categoría superior son propios doutros postos de traballo da mesma área ou departamento ou doutras áreas ou departamentos e os supostos nos que empregados públicos en postos de responsabilidade leven a cabo unha actividade extraordinaria como consecuencia dos cometidos propios do posto de traballo. Estes supostos de complemento de produtividade non teñen unha avaliación preestablecida ao corresponder a súa fixación á marxe de discrecionalidade na avaliación do desempeño do traballo por circunstancias sobrevidas, e será proposto de maneira razoada pola Concellería delegada á que estea adscrito o empregado público ou, no seu caso, pola Alcaldía, sendo concedido igualmente pola Concellería delegada de persoal ou, se non existe, pola Alcaldía dentro dos límites orzamentarios existentes para esta retribución complementaria. O seu aboamento será mensual ou trimestral coincidindo cos trimestres establecidos no artigo 5 deste texto normativo. Artigo 10.- Comisión de garantías da avaliación do rendemento e do desempeño.1.- Esta Comisión constitúese como órgano colexiado permanente ao que lle corresponde coñecer cantas solicitudes de revisión ou alegacións se deriven do proceso de avaliación do rendemento e do desempeño do posto de traballo.2.- A Comisión estará composta polo alcalde ou, no seu caso, concelleiro delegado de persoal ou recursos humanos que actuará como presidente, por un concelleiro membro da Xunta de Goberno designado pola Alcaldía, por un funcionario técnico do departamento de réxime interior ou recursos humanos designado pola Concellería delegada á que este departamento estea adscrito, por dous representantes da Xunta de Persoal designados por esta e pola secretaria/o da Corporación ou funcionario técnico en quen delegue que actuará como secretario/a da Comisión. Os acordos adoptaranse por maioría simple e en caso de empate decidirá o voto de calidade do presidente da comisión de garantías.3.- As funcións desta comisión de garantías son: a) Estudar e realizar propostas para a resolución das alegacións ou solicitudes de revisión formuladas polo persoal avaliado fronte á cualificación do rendemento e desempeño realizada. b) Coñecer das queixas formuladas fronte aos defectos de tramitación do procedemento. c) Velar pola exacta aplicación dos criterios de transparencia, obxectividade, imparcialidade e non discriminación ao longo do proceso de avaliación do rendemento e do desempeño.4.- No exercicio das súas funcións, e para o adecuado desenvolvemento delas, a Comisión de Garantías poderá recadar do funcionario implicado no proceso, do funcionario xefe do departamento ao que estea adscrito e/ou da Concellería delegada correspondente cantos datos e antecedentes considere oportunos, así como solicitar a súa asistencia se se considera pertinente para a aclaración dos temas a tratar. Nos Anexos do presente Regulamento recóllense os modelos de fichas cualificadoras e explicativas dos criterios de valoración así como o importe trimestral do complemento de produtividade que non teñen carácter regulamentario polo que o seu contido ou importe poderá ser modificado polo órgano municipal competente sen que iso implique a tramitación de procedemento para a modificación do presente Regulamento. Recoñécense efectos retroactivos ás normas contidas no presente Regulamento desde o 1 de xaneiro de 2020 ata a súa data de entrada en vigor. O presente Regulamento entrará en vigor ao día seguinte da súa íntegra publicación no Boletín Oficial da Provincia, a cal será realizada unha vez transcorrido o prazo previsto no artigo 65-2 da Lei 7/1985 reguladora das bases do réxime local. Cambre, 3 de xullo de 2020 A concelleira delegada da Área de Economía, Facenda e Recursos Humanos P. D. (R. A. núm.1323/2019, do 1 de xullo) María Dolores Pan Lesta Asignación trimestral complemento de produtividade Vº e Pr. Xefe/Responsable: O alcalde/concelleira/o Posto: Cargo: 1.-Definición: Actitude cara ao traballo, conformidade, exactitude, eficacia do traballo, así como, capacidade para asumir gran cantidade de traballo.2.- Puntos a observar: a) Realiza o traballo que se lle ordena, traballa con precisión, sen erros nin fallos. b) Aproveita ben o tempo. c) Mantén ao día seu cometido ou se esforza por mantelo, cumpre os prazos de finalización dos seus traballos. d) Coida os detalles mais pequenos chegando ao fondo do que fai. e) Utiliza os procedementos mais adecuados na execución e presentación dos traballos.3.- Avaliación: 1.- Definición: Corrección e habilidade para relacionarse coa comunidade dunha forma eficaz, cortés e imparcial, empática e sen discriminación por ningún motivo.2.- Puntos a observar: a) Forma e modos con que leva a cabo o seu traballo. b) Habilidade e destreza para solucionar calquera problema. c) A deferencia e corrección no trato coa cidadanía. d) A capacidade de adaptación ás persoas e ás situacións. e) Manter un trato agradable e educado coa linguaxe correcta.3.- Avaliación: 1.- Definición: Capacidade e disposición para aceptar os deberes e obrigas propios do seu posto de traballo.2.- Puntos a observar: a) Realiza o traballo tal e como se lle manda. b) Implícase no traballo. c) Cando se lle confía un traballo faise responsable plenamente do mesmo. d) Mellora súa preparación persoal de cara ao traballo.3.- Avaliación: 1.- Definición: Actitude positiva para traballar e colaborar co resto de compañeiros e superiores xerárquicos.2.- Puntos a observar: a) Colabora e se implica na consecución dos obxectivos do seu departamento. b) Axuda aos demais compañeiros non seus cometidos se fai falta. c) Dinamiza ao equipo de traballo de cara á consecución dos obxectivos. d) Ten en conta a opinión e vontade do grupo. e) Acepta os erros persoais sen intentar escondelos e/ou atribuílos ao grupo ou a outros. f) Consegue que os seus compañeiros/as busquen a súa colaboración e aprecien traballar con el.3.- Avaliación: O importe trimestral máximo a percibir por cada empregado público en concepto de complemento de produtividade segundo os criterios establecidos no artigo 7 do presente Regulamento, no suposto de que acadara o 100% da puntuación, será de 500 euros, totalizando pois un importe anual máximo de 2.000,00 euros por empregado público. O concello, á marxe do importe que resulte da aplicación do indicado na primeira alínea deste Anexo, deberá dotar no orzamento un importe maior en concepto de complemento de produtividade, con suxeición aos límites establecidos legalmente, destinado a dar cobertura ás outras situacións susceptibles de complemento de produtividade recollidas no artigo 9 deste Regulamento.